หอการค้าไทย ประเมินเศรษฐกิจในช่วงที่เหลือของปีนี้ จะกลับมาเป็นบวกได้
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า หลังจากที่ ศบค. มีมติเห็นชอบให้มีการผ่อนคลายกิจการและกิจกรรมต่างๆ เพิ่มเติม รวมทั้งลดระยะเวลาเคอร์ฟิวเป็น 22.00 น.-04.00 น. ตั้งแต่วันที่ 1 ตุลาคมนี้ ถือเป็นข่าวดีและเป็นการส่งสัญญาณสร้างความเชื่อมั่นทางเศรษฐกิจในอีก 3 เดือนที่เหลือ รวมทั้งสะท้อนความสามารถของระบบสาธารณสุขในการควบคุมการแพร่ระบาด จากการประเมินการจับจ่ายใช้สอยทางเศรษฐกิจในเดือนตุลาคมนี้ คาดว่าจะเพิ่มมาเป็น 10,000 -12,000 ล้านบาทต่อวัน ซึ่งจะช่วยกระตุ้นเศรษฐกิจในปีนี้ให้กลับมาเป็นบวกได้ นอกจากนี้ หอการค้าไทยได้มีการประชุมร่วมกับหน่วยงานที่เกี่ยวข้อง ในการวางมาตรการสำหรับแผนการเปิดเมืองที่จะทยอยเปิดให้นักท่องเที่ยวต่างชาติเดินทางเข้ามาได้ โดยมีการจำกัดความเสี่ยงในการแพร่ระบาดให้เหมาะสมกับสถานการณ์ในแต่ละช่วง เพื่อให้เศรษฐกิจกลับมาฟื้นตัวโดยเร็ว ซึ่งเชื่อว่าในไตรมาสสุดท้ายจะทำให้ความเชื่อมั่นของผู้ประกอบการกลับมาได้อย่างไรก็ตาม สถานการณ์น้ำท่วมที่เกิดขึ้นในหลายจังหวัดขณะนี้ อาจเป็นอุปสรรคสำคัญต่อการขับเคลื่อนเศรษฐกิจในช่วงปลายปี โดยอาจสร้างความเสียหายทางเศรษฐกิจ ประมาณ 5,000-10,000 ล้านบาท  หอการค้าจังหวัด จะเร่งประสานงานกับผู้ว่าราชการจังหวัด เพื่อร่วมหาแนวทางช่วยเหลือผู้ประกอบการและประชาชนที่ได้รับผลกระทบต่อไป